එමෙන්ම, මුහුද දැඩි ලෙස රළු වීම හේතුවෙන් හලාවත - කුරුසපාඩුව ප්‍රදේශයේ පවුල් 52 ක පුද්ගලයින් තාවකාලිකව ඉවත් කිරීමට ආපදා කළමනාකරණ මධ්‍යස්ථානය පියවර ගෙන තිබෙනවා.ඉහළ කොත්මලේ ජලාශය ද වාන් දොරටු දෙකක් තවදුරටත් විවෘත කර ඇති අතර එම ජල පෝෂක ප්‍රදේශයන්ට තවදුරටත් වැසි ලැබුණහොත් සෙසු වාන් දොරටු ස්වයංක්‍රීයව විවෘත වන බැවින් කොත්මලේ ඔය දෙපස පදිංචිකරුවන් සැලකිලිමත්ව සිටින ලෙසට ආපදා කළමනාකරණ මධ්‍යස්ථානය ඉල්ලීමක් කළා.මේ අතර, ධීවර කටයුතුවල නිරතව සිටි බහුදින යාත්‍රා 44 න් යාත්‍රා 20ක පමණ තොරතුරු අනාවරණ වී තිබෙනවා.එමෙන්ම, අයහපත් කාලගුණ තත්ත්වය හේතුවෙන් දිස්ත්‍රික්ක දෙකකට නිකුත් කර ඇති නායයාම් අනතුරු ඇඟවීමේ නිවේදන තවදුරටත් ක්‍රියාත්මක වන බවයි ආපදා කළමනාකරණ මධ්‍යස්ථානයේ සහකාර අධ්‍යක්ෂ ප්‍රදිප් කොඩිප්පිලි සඳහන් කළේ.මේ අතර, ගිනිගත්හේන නගරයේ තවත් වෙළඳසැල් 22 ක් නායයාමේ අවදානමක පවතින බැවින් ඉන් ඉවත් නොවන වෙළඳසැල් හිමියන්ගේ බලපත්‍ර අහෝසි කිරීමට පියවර ගන්නා බවයි අඹගමුව ප්‍රාදේශීය සභාවේ සභාපති ජයශංක පෙරේරා කියා සිටියේ.